L'article 4.e) de la Llei 8/2007, del 30 de juliol, de l'Institut Català de la Salut, estableix que aquest Institut té la funció d'adaptar l'organització i la prestació dels seus serveis a les problemàtiques canviants i garantir una utilització òptima dels mitjans disponibles.
L'article 8.2.b) de la Llei esmentada atorga al Consell d'Administració de l'Institut Català de la Salut la funció específica d'establir, a proposta del director/a gerent o a iniciativa pròpia, d'acord amb els Estatuts, l'estructura organitzativa dels òrgans de gestió de l'Institut, les normes de funcionament, i les normes i els criteris de desenvolupament organitzatiu.
Per tot això, un cop analitzada l'adequació a la legalitat vigent de la Norma reguladora de l'atenció continuada i urgent de base territorial de l'Institut Català de la Salut, proposada pel seu director/a gerent, i de conformitat amb el que disposa l'article 6 del Decret 13/2009, de 3 de febrer, pel qual s'aproven els Estatuts d'aquest Institut, el Consell d'Administració de l'Institut Català de la Salut
—1 Aprovar la Norma reguladora de l'atenció continuada i urgent de base territorial de l'Institut Català de la Salut que figura a l'annex d'aquest Acord.
—2 De conformitat amb la disposició transitòria del Decret 13/2009, de 3 de febrer, pel qual s'aproven els Estatuts de l'Institut Català de la Salut, aquesta Norma deixa sense vigència el capítol III del Decret 258/2007, de 27 de novembre, pel qual s'estableixen, amb caràcter provisional fins que s'aprovin els estatuts i normes de desplegament de la Llei 8/2007, del 30 de juliol, de l'Institut Català de la Salut, normes organitzatives de l'Institut Català de la Salut.
—3 Publicar aquest Acord al DOGC.
Barcelona, 23 de febrer de 2012
President del Consell d'Administració
Secretari del Consell d'Administració
Norma reguladora de l'atenció continuada i urgent de base territorial de l'Institut Català de la Salut
L'Institut Català de la Salut té com a funció desenvolupar una organització assistencial de la Generalitat que sigui un referent i un model de provisió de serveis de salut a Catalunya, adaptar la seva organització i la prestació dels seus serveis a les problemàtiques canviants, i garantir la prestació sostenible d'uns serveis assistencials de qualitat en col·laboració amb altres institucions amb finalitats similars (apartats a) i b)) de l'article 4 de la Llei 8/2007, de 30 de juliol, de l'Institut Català de la Salut.
El Decret 258/2007, de 27 de novembre, va establir, amb caràcter provisional fins que s'aprovessin els estatuts i normes de desplegament de la Llei 8/2007, del 30 de juliol, de l'Institut Català de la Salut, normes organitzatives de l'Institut Català de la Salut entre les quals hi figura la regulació de l'atenció continuada i urgent de base territorial en l'àmbit de l'atenció primària (ACUT).
L'experiència assolida amb la implantació del nou model d'atenció continuada i urgent de base territorial fa palesa la necessitat d'adequar alguns criteris de la regulació dels ACUT, amb l'objectiu de millorar-ne l'eficiència i l'eficàcia.
Vista la proposta efectuada pel director/a gerent de l'Institut Català de la Salut, així com la memòria justificativa i la memòria econòmica, el Consell d'Administració aprova el següent
—1 Naturalesa de l'atenció continuada i urgent de base territorial de l'Institut Català de la Salut
1.1 En l'àmbit de l'atenció primària, la unitat territorial elemental de prestació de l'atenció continuada i urgent a la població s'anomena Atenció Continuada i Urgències de base territorial (ACUT) i es constitueix com a unitat productiva de provisió de serveis del catàleg d'unitats productives del Servei Català de la Salut.
1.2 L'àmbit territorial de l'ACUT pot abastar més d'una àrea bàsica de salut.
També pot ultrapassar la dimensió territorial dels Serveis d'Atenció Primària (SAP), en entorns urbans i, en qualsevol cas, quan raons geogràfiques i demogràfiques ho justifiquin.
1.3 La prestació de serveis en l'ACUT es realitza mitjançant professionals amb places específiques adscrites a l'ACUT i amb la participació, d'acord amb les condicions establertes legalment i reglamentàriament, dels professionals dels equips d'atenció primària del seu àmbit territorial.
1.4 La prestació de serveis en l'ACUT pot realitzar-se mitjançant aliances estratègiques amb altres proveïdors sanitaris.
1.5 Pressupostàriament la unitat productiva ACUT disposarà d'un pressupost específic per poder gestionar tant els recursos humans com físics dels diferents dispositius de forma àgil i autònoma.
Així mateix, i segons el seu volum, disposaran de l'estructura directiva adequada, equivalent a la dels equips d'atenció primària.
—2 Centres de prestació d'atenció continuada i urgent en l'àmbit de l'atenció primària
2.1 Atenent a característiques geogràfiques i demogràfiques es determina el tipus de centres de prestació de l'atenció continuada i urgent, que són els següents:
a) Centres d'Urgències d'Atenció Primària (CUAP).
b) Punts d'Atenció Continuada (PAC).
2.2 Centres d'Urgències d'Atenció Primària (CUAP).
2.2.1 Els Centres d'Urgències d'Atenció Primària (CUAP) són centres de prestació presencial d'atenció continuada i urgent que funcionen ininterrompudament les 24 hores tots els dies de l'any.
Excepcionalment, i si les circumstàncies del territori ho requereixen, els CUAP poden funcionar únicament fora de l'horari dels centres d'atenció primària.
2.2.2 El seu àmbit d'actuació, depenent del grau de concentració poblacional, pot abastar el territori d'entre 6 i 15 àrees bàsiques de salut i la isocrona entre el CUAP i els centres d'atenció primària (CAP) de la seva àrea d'influència no ha de ser superior a 30 minuts, amb els mitjans de transport habituals.
2.2.3 La prestació de serveis dels professionals dels CUAP s'ha de fer en el mateix centre així com en els domicilis dels usuaris del seu àmbit d'actuació.
2.2.4 Els CUAP tenen la consideració de centres d'atenció ambulatòria urgent d'alta resolució; per tant, comptaran amb els recursos humans i materials adequats per assolir la cartera de serveis que defineix un dispositiu assistencial d'aquestes característiques.
2.3 Punts d'Atenció Continuada (PAC).
2.3.1 Els Punts d'Atenció Continuada (PAC) són centres de prestació presencial d'atenció continuada i urgent que funcionen fora de l'horari habitual dels Equips d'Atenció Primària de referència.
2.3.2 El seu àmbit d'actuació territorial, que depèn del grau de concentració poblacional, pot abastar el territori d'entre 1 i 12 àrees bàsiques de salut i la isocrona entre el PAC i els centres d'atenció primària (CAP) de la seva àrea d'influència no ha de ser superior a 30 minuts, amb els mitjans de transport habituals.
2.3.3 La prestació de serveis dels professionals dels PAC s'ha de fer en el mateix centre així com en els domicilis dels usuaris del seu àmbit d'actuació.
Excepcionalment, la prestació de serveis en els PAC pot fer-se de forma localitzable i no presencial, quan les característiques del territori així ho requereixin.
2.3.4 La dotació de recursos humans i materials dels PAC serà l'adequada per al grau de resolució que es defineix en la seva cartera de serveis que, en qualsevol cas, serà l'equivalent a la de l'equip d'atenció primària.
2.4 Si l'adequada prestació així ho requereix, per acord del Consell d'Administració de l'Institut Català de la Salut es podran crear centres de prestació d'atenció continuada i urgent diferents als esmentats en el punt anterior.
En aquest cas, els nous centres que es creïn es regularan de manera expressa en la resolució de creació de l'ACUT.
—3 Prestació de l'atenció continuada i urgent en entorns aïllats i/o de muntanya
L'atenció continuada i urgent en entorns aïllats i/o de muntanya, caracteritzats per una elevada dispersió poblacional i deficient comunicació entre els nuclis de població, es prestarà, per membres dels equips d'atenció primària dels centres d'atenció primària de la corresponent àrea bàsica de salut, de forma no presencial i localitzada, fonamentalment en els domicilis dels usuaris si bé, quan les circumstàncies ho aconsellin, el facultatiu podrà determinar la seva realització en el centre d'atenció primària corresponent.
Aquesta Norma reguladora entra en vigor l'endemà de la seva publicació al DOGC.